སྐབས་འདིར་བཤད་དགོས་པའི་གནད་དོན་གཞན་ཞིག་ལ།བོད་ཀྱི་ཚད་མ་པ་ཡི་ལུགས་ལ་རྔོགས་ལུགས་དང་ས་ལུགས་གཉིས་ལས།ཕྱི་མ་ས་ལུགས་པས་སྔ་མ་རྔོགས་ལུགས་པའི་ཚད་མིན་གྱི་བློ་ལ་ལྔ་ཡི་གྲངས་འབྱེད་པ་སོགས་རྟོག་བཟོ་འབའ་ཞིག་ལས་ཚད་མའི་མེས་པོ་ཕྱོགས་གླང་ཡབ་སྲས་ཀྱི་ཚད་གཞུང་དང་མི་མཐུན་པ་ཡིན་པས་དེ་ལ་དམིགས་ཕུགས་ཀྱིས་དགག་པ་མཛད་འདུག་ལ།དོན་འདི་ལ་བྱུང་བ་རིག་པ་དང་བསྟུན་ན་སྔ་མ་རྔོགས་ལུགས་ཀྱི་བཤད་སྲོལ་དེ།རྒྱ་གར་གྱི་ཚད་མའི་བཤད་སྲོལ་དང་འབྲེལ་བ་ཡོད་པའི་དོགས་པ་ངང་གིས་འབྱུང་ལ་འདི་ལ་དཔྱད་པ་བྱེད་དགོས་པའང་གལ་ཆེའོ།།